CELEX: 32012H0724(15)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma 2012 tal-Latvja u li tagħti l-Opinjoni tal-Kunsill dwar il-Programm ta’ Konverġenza tal-Latvja, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/50
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma 2012 tal-Latvja u li tagħti l-Opinjoni tal-Kunsill dwar il-Programm ta’ Konverġenza tal-Latvja, 2012-2015
   2012/C 219/15
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 9(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra r-riżoluzzjonijiet tal-Parlament Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta mal-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għall-impjiegi u t-tkabbir, bl-isem ta’ Ewropa 2020, imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tenħtieġ azzjoni li tagħti spinta lill-potenzjal tal-Ewropa għat-tkabbir u l-kompetittività sostenibbli.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u, fil-21 ta’ Ottubru 2010, huwa adotta deċiżjoni dwar il-linji gwida għall-politika tal-Istati Membri (2) dwar l-impjiegi, li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-linji ta’ politika nazzjonali tagħhom dwar l-ekonomija u l-impjiegi.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (3) dwar il-Programm Nazzjonali ta’ Riforma tal-Latvja għall-2011 u ta l-opinjoni tiegħu dwar il-Programm ta’ Konverġenza aġġornat tal-Latvja għall-perijodu 2011-2014.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni Semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011tal-Parlament Ewropew u tal-Kunsill tas- 16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (4), il-Kummissjoni adottat ir-Rapport dwar il-Mekkaniżmu ta’ Twissija, li fih hija ma identifikatx il-Latvja bħala wieħed mill-Istati Membri li dwaru kellha titwettaq analiżi fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet li jitolbu lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħrajn, biex jippreżenta l-fehmiet tiegħu dwar l-azzjonijiet rakkomandati fiċ-ċiklu ta’ politika Ewropa 2020. Dawn il-fehmiet jagħmlu parti mill-opinjoni tal-Kumitat tal-Impjiegi..
            
         
               (6)
            
            
               Fl-2011, il-Latvja kienet issodisfat ħafna mill-kundizzjonijiet relatati mal-Programm ta’ Assistenza Finanzjarja fuq Terminu Medju taħt id-Deċiżjoni 2009/290/KE (5). Il-Kummissjoni temmet il-ħames u l-aħħar analiżi skont il-programm tal-bilanċ tal-pagamenti tal-Latvja fil-21 ta’ Diċembru 2011 b’valutazzjoni ġenerali pożittiva dwar il-progress tal-Gvern fir-riformi baġitarji, finanzjarji u strutturali. Il-Programm ta’ Assistenza Finanzjarja fuq Terminu Medju skada f’Jannar tal-2012. Wara li l- skada dak il-Programm, il-Latvja ġiet sottomessa għal sorveljanza ta’ wara l-programm. Din is-sorveljanza tifforma parti integrali mill-proċeduri eżistenti u mill-mekkaniżmi ta’ sorveljanza u timmira lejn monitoraġġ mill-qrib tar-riskji li jistgħu jipperikolaw l-istabbiltà makroekonomika u li għaldaqstant jolqtu l-kapaċità ta’ rimborż. Is-sorveljanza ta’ wara l-programm se tkompli sakemm isir ir-rimborż ta’ parti kbira (madwar 70 %) mis-self.
            
         
               (7)
            
            
               Il-Parlament Ewropew ġie involut kif suppost fis-Simestru Ewropew, skont ir-Regolament 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir 2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (8)
            
            
               Fir-2 ta’ Marzu 2012, il-Kunsill Ewropew approva l-prijoritajiet sabiex jiġu żgurati l-istabbiltà finanzjarja, il-konsolidazzjoni fiskali u l-azzjoni li trawwem it-tkabbir. Huwa enfasizza l-ħtieġa li titkompla konsolidazzjoni fiskali differenzjata u li tiffavorixxi t-tkabbir, biex l-ekonomija jerġa’ jkollha kundizzjonijiet normali għas-self, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika.
            
         
               (9)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin sabiex jiġu inklużi fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma tagħhom.
            
         
               (10)
            
            
               Fit-30 ta’ April 2012, il-Latvja ressqet il-Programm ta’ Konverġenza tagħha li jkopri l-perijodu 2012-2015 u l-Programm Nazzjonali ta’ Riforma tagħha għall-2012. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt.
            
         
               (11)
            
            
               Abbażi tal-valutazzjoni tal-Programm ta’ Konverġenza, f’konformità mar-Regolament tal-Kunsill (KE) Nru 1466/97, il-Kunsill huwa tal-opinjoni li x-xenarju makroekonomiku fil-bażi tal-projezzjonijiet baġitarji huwa kawt għall-2012, meta titqies l-aktar informazzjoni reċenti disponibbli, u huwa plawsibbli għall-2013. Filwaqt li l-projezzjonijiet makroekonomiċi għall-2012 fix-xenarju tal-Programm ta’ Konverġenza iqarrbu ħafna għal dawk fil-previżjoni tar-rebbiegħa tal-2012 tas-servizzi tal-Kummissjoni (bi projezzjonijiet ta’ tkabbir tal-PDG ta’ 2,0 % u 2,2 % rispettivament), id-dejta ekonomika reċenti tindika li l-eżitu jista’ jkun ogħla. L-objettiv tal-istrateġija baġitarja deskritt b’mod ġenerali fil-Programm ta’ Konverġenza huwa li sal-2012 jiġi kkoreġut id-defiċit eċċessiv u li sal-aħħar tal-perijodu kopert mill-programm jitqarreb l-objettiv baġitarju ta’ terminu medju (OTM). Il-Programm ta’ Konverġenza 2012-2015 bidel l-OTM minn 1,0 % għal – 0,5 % tal-PDG; l-OTM il-ġdid jirrifletti kif xieraq ir-rekwiżiti tal-Patt ta’ Stabbiltà u Tkabbir. Id-defiċit nominali ppjanat fl-2012 jikkonforma mal-iskadenza tal-korrezzjoni tad-defiċit eċċessiv stabbilita fir-Rakkomandazzjoni tal-Kunsill tas-7 ta’ Lulju 2009. Għall-2013, il-Programm ta’ Konverġenza jimmira lejn defiċit nominali ta’ 1,4 % tal-PDG, minkejja li t-tnaqqis min-nefqa ppjanat għadu mhux appoġġjat kompletament mill-miżuri. Abbażi tal-bilanċ tal-baġit strutturali (ikkalkulat mill-ġdid) (6), il-Latvja se tqarreb l-OTM tagħha sal-aħħar tal-perijodu tal-Programm ta’ Konverġenza fl-2015. Filwaqt li l-informazzjoni kkalkulata mill-ġdid tindika li l-progress lejn l-OTM huwa inqas minn 0,5 % tal-PDG f’termini strutturali fis-snin aħħarin tal-Programm ta’ Konverġenza, ir-restrizzjoni tan-nefqa prevista tkun tiżgura li r-rata tat-tkabbir tan-nefqa tal-Gvern, meta jittieħdu inkunsiderazzjoni l-miżuri diskrezzjonali fir-rigward tad-dħul, tkun konformi mal-valur referenzjarju tan-nefqa stabbilit fil-Patt ta’ Stabbiltà u Tkabbir.
               Fl-istess ħin, il-bidliet fiskali mit-tieni nofs tas-sena 2012 kif adottati mill-Parlament fl-24 ta’ Mejju 2012, li għadhom ma ġewx meqjusa fix-xenarju tal-Programm ta’ Konverġenza iżda li huma rikonoxxuti fl-ittra li takkumpanja l-preżentazzjoni tal-Programm ta’ Konverġenza, jirrappreżentaw riskju għall-kisba tal-miri fl-2013 u fis-snin ta’ wara. Il-proporzjon tad-defiċit tal-amministrazzjoni pubblika li huwa inqas minn 60 % tal-PDG, għandu jiżdied minn 42,6 % tal-PDG fl-2011 għal 46,7 % tal-PDG fl-2014, hekk kif l-awtoritajiet jiffinanzjaw minn qabel rimborżi kbar relatati mal-programm internazzjonali ta’ assistenza finanzjarja, dovuti fil-perijodu 2014-2015, u għandu jonqos għal 38,9 % fl-2015 hekk kif isiru dawn ir-rimborżi.
            
         
               (12)
            
            
               Il-Latvja għandha ssegwi l-istrateġija li tnaqqas it-tassazzjoni minn fuq ix-xogħol biex titrasferixxiha fuq il-konsum, il-proprjetà u l-użu ta’ riżorsi naturali u ta’ riżorsi oħrajn, filwaqt li ttejjeb il-bilanċ strutturali. Il-piż tat-taxxa relattivament għoli fuq dawk li jaqilgħu pagi baxxi u l-livell għoli ta’ xogħol mhux iddikjarat jindikaw li jeħtieġ li jkun hemm politiki xierqa fis-suq tax-xogħol, li ssir reviżjoni tas-sistema tat-taxxa u tal-benefiċċji u li jiżdiedu l-isforzi biex tiġi indirizzata l-ekonomija klandestina. It-taxxi ambjentali jibqgħu relattivament sottożviluppati u huma profondament iddominati minn tassazzjoni fuq il-fjuwil tal-magni, filwaqt li t-tassazzjoni fuq sorsi oħra ta’ enerġija, fuq it-tniġġis u fuq l-użu tar-riżorsi naturali hija inqas mill-medja tal-UE. L-estensjoni ulterjuri tal-bażi għat-taxxa għal sorsi oħra ta’ tassazzjoni ambjentali, partikolarment it-tniġġis, u t-tassazzjoni li tkopri firxa usa’ ta’ sorsi ta’ enerġija, jistgħu jikkontribwixxu biex jinkisbu l-għanijiet ambjentali, filwaqt li jkun hemm il-possibbiltà li titnaqqas it-tassazzjoni fuq ix-xogħol.
            
         
               (13)
            
            
               Fil-proċess tar-riforma tal-governanza fiskali li għaddejja bħalissa, il-Latvja hija mistiedna li tiżgura l-adozzjoni tal-Liġi tad-Dixxiplina Fiskali mill-Parlament u li tiżviluppa Liġi ta’ Qafas Baġitarju fit-terminu medju li tappoġġja s-sostenibbiltà fit-tul tal-finanzi pubbliċi. L-adozzjoni tal-Liġi tad-Dixxiplina Fiskali se tkun konformi mal-impenji meħuda mill-Gvern taħt il-programm tal-bilanċ tal-pagamenti; l-abbozz ta’ liġi adottat mill-Gvern ifittex ukoll li jimplimenta fil-leġislazzjoni Latvjana, l-acquis tal-UE li qed jevolvi fil-qasam tal-governanza fiskali. Ladarba tkun adottata u implimentata, il-liġi l-ġdida se ssaħħaħ konsiderevolment il-qafas fiskali fil-Latvja, li bħalissa huwa nieqes minn mekkaniżmu effettiv li jillimita ż-żieda fin-nefqa fi żminijiet ekonomiċi tajbin.
            
         
               (14)
            
            
               Sabiex tiġi żgurata l-kontinwità tar-riforma fil-pensjonijiet, fl-2013 il-Latvja għandha tistabbilixxi mill-ġdid għal 6 % tal-pagi gross, il-kontribuzzjonijiet obbligatorji għall-iskema ta’ pensjonijiet iffinanzjati b’mod privat, li l-livell tagħhom bħalissa huwa mnaqqas għal 2 % mill-pagi gross.
            
         
               (15)
            
            
               Jeħtieġ li l-Latvja ssaħħaħ u tirriforma s-sistema tal-assistenza soċjali u tindirizza waħda mill-ogħla rati ta’ qgħad li hemm fl-Unjoni. L-isfida kkaġunata mill-qgħad fost iż-żgħażagħ saret partikolarment evidenti matul il-kriżi, u hija żvelat ukoll spariġġi kbar tal-ħiliet. Ġew imfassla u implimentati politiki attivi speċjali tas-suq tax-xogħol immirati lejn iż-żgħażagħ, inkluż it-taħriġ vokazzjonali, il-volontarjat u s-sussidji fuq il-pagi għaż-żgħażagħ. Madankollu, minħabba l-kobor tal-problema, l-impatt li jħallu dawn l-attivitajiet limitati huwa relattivament żgħir.
            
         
               (16)
            
            
               Fl-2011, 40 % tal-popolazzjoni Latvjana qed jiffaċċjaw ir-riskju tal-faqar u l-esklużjoni soċjali, u dan il-fatt għandu riperkussjonijiet fuq l-impjegabbiltà tal-forza tax-xogħol u fuq il-prospetti ta’ tkabbir fil-ġejjieni. Il-Latvja adottat Strateġija li tirrigwarda Sistema ta’ Protezzjoni Soċjali ta’ Emerġenza. Il-politiki tal-Gvern biex inaqqsu l-faqar huma kkonċentrati fuq it-tnaqqis tal-inugwaljanzi fl-introjtu, fuq inqas piż tat-taxxa għal familji li jaħdmu u fuq aċċess akbar għas-suq tax-xogħol. Madankollu, il-Latvja tonfoq relattivament ftit fuq il-protezzjoni soċjali, u t-trasferimenti soċjali għandhom biss impatt baxx fuq it-tnaqqis tal-faqar, billi sehem kbir tat-trasferimenti soċjali jitqassam lura mill-ġdid lil dawk li jaqilgħu paga medja jew għolja. In-nefqa fuq il-benefiċċji bbażati fuq il-mezzi hija baxxa, filwaqt li l-impjiegi pubbliċi temporanji b’pagi baxxi jissodisfaw parzjalment ir-rwol tas-sistema ta’ protezzjoni soċjali. It-tfassil tal-benefiċċji ta’ assistenza soċjali jinkludi wkoll nases ta’ faqar u qgħad, apparti l-fatt li jsir abbuż mis-sistema. Minn gvern lokali għall-ieħor, teżisti inugwaljanza kbira fl-aċċess għall-assistenza soċjali u n-nuqqas ta’ trasparenza jikkomplika l-proċess tat-teħid tad-deċiżjonijiet li jibbaża fuq il-provi. L-isfidi tal-qgħad għal żmien twil u tal-qgħad fost iż-żgħażagħ saru partikolarment evidenti matul il-kriżi. Ħafna miż-żgħażagħ li jinsabu qiegħda, m’għandhomx kwalifiki professjonali. L-għadd ta’ żgħażagħ li jinsabu barra mill-edukazzjoni, impjieg jew taħriġ (NEET), huwa relattivament għoli. Għandhom jittieħdu miżuri, f’konformità mas-sejbiet tal-grupp ta’ azzjoni konġunta bejn il-Latvja u l-Kummissjoni, fir-rigward tal-qgħad fost iż-żgħażagħ.
            
         
               (17)
            
            
               Il-Latvja għandha ttejjeb ulterjorment l-effiċjenza fl-enerġija u tippromwovi l-kompetizzjoni f’netwerks ewlenin tal-enerġija filwaqt li ttejjeb il-konnettività tan-netwerks tal-enerġija tal-UE. Is-sistema tat-taxxa ma tipprovdix biżżejjed inċentivi biex jitnaqqsu l-ispejjeż tal-enerġija u biex il-konsum u l-investiment jiffavorixxu prodotti li jużaw l-enerġija b’mod effiċjenti (il-vetturi tat-trasport, l-iżolament tal-bini, is-sistemi tat-tisħin). Is-swieq tal-enerġija fil-Latvja għadhom iddominati mill-monopolji. Għal raġunijiet storiċi, is-swieq tal-gass u tal-elettriku huma miftuma sew minn dawk ta’ Stati Membri oħra.
            
         
               (18)
            
            
               L-ineffiċjenzi fis-sistema tal-ġustizzja ċivili għandhom impatt negattiv fuq in-negozji u fuq l-ambjent ekonomiku, minħabba li jiżdiedu r-riskji u l-ispejjeż biex isir negozju. Hemm ħafna xogħol b’lura b’rabta ma’ proċedimenti f’każijiet ċivili u kummerċjali fil-qrati tal-ewwel u tat-tieni istanza, speċjalment fir-rigward tal-obbligi kuntrattwali u tal-insolvenzi. Il-prestazzjoni professjonali tal-imħallfin għandha tiġi evalwata. Titjib ulterjuri fis-sistema ta’ liġi dwar l-insolvenza huwa ġustifikat.
            
         
               (19)
            
            
               Minkejja l-kisbiet edukattivi relattivament kbar, parti sinifikanti mill-forza tax-xogħol m’għandhiex kwalifiki professjonali u l-aċċess tagħha għall-edukazzjoni superjuri huwa limitat. L-universitajiet jiksbu riżultati baxxi fil-klassifikazzjonijiet dinjija u huma kkaratterizzati minn dgħufija fil-kompetittività internazzjonali u fil-governanza tagħhom. In-nuqqas ta’ kooperazzjoni bejn l-universitajiet, l-istituzzjonijiet tar-riċerka u n-negozji jaffettwa l-prestazzjoni fil-qasam tal-innovazzjoni li hija baxxa ħafna. Hemm nuqqas ta’ strateġija sistematika u effettiva fil-qasam tar-riċerka u tal-innovazzjoni. Barra minn hekk, in-nefqa fl-iżvilupp u r-riċerka (Ż&R) tan-negozji Latvjani hija l-aktar waħda baxxa fl-Unjoni.
            
         
               (20)
            
            
               Il-Latvja daħlet għal għadd ta’ impenji bħala parti mill-Patt Euro Plus. Dawn l-impenji, u l-implimentazzjoni tal-impenji ppreżentati fl-2011, jikkonċernaw it-trawwim tal-impjiegi, it-titjib tal-kompetittività, it-tisħiħ tas-sostenibbiltà tal-finanzi pubbliċi u t-tisħiħ tal-istabbiltà finanzjarja. Il-Kummissjoni vvalutat l-implimentazzjoni tal-impenji tal-Patt Euro Plus. Fir-rakkomandazzjonijiet t’hawn taħt ġew ikkunsidrati r-riżultati ta’ din il-valutazzjoni.
            
         
               (21)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Latvja. Hija vvalutat il-Programm ta’ Konverġenza u l-Programm Nazzjonali ta’ Riforma. Mhux biss qieset ir-rilevanza tagħhom għall-politika fiskali u soċjoekonomika sostenibbli fil-Latvja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-Rakkomandazzjonijiet (1) sa (7) hawn taħt..
            
         
               (22)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Konverġenza tal-Latvja, u l-opinjoni tiegħu (7) hija riflessa b’mod partikolari fir-rakkomandazzjoni (1) ta’ hawn taħt,
            
         B’DAN JIRRAKKOMANDA li l-Latvja tieħu azzjoni fil-perijodu 2012-2013 biex:
   
               1.
            
            
               Tiżgura progress ippjanat lejn il-korrezzjoni f’waqtha tad-defiċit eċċessiv. Għal din il-fini, timplimenta l-baġit għas-sena 2012 kif previst u tasal għall-isforz fiskali speċifikat fir-rakkomandazzjoni tal-Kunsill skont il-proċedura ta’ defiċit eċċessiv. B’segwitu għal dan, timplimenta strateġija baġitarja, appoġġjata minn miżuri strutturali speċifikati biżżejjed, għas-sena 2013 u għas-snin ta’ wara, bil-għan li tagħmel progress sodisfaċenti lejn l-OTM, u li tirrispetta l-valur referenzjarju tan-nefqa. Tuża d-dħul ċikliku li jkun akbar milli previst biex jitnaqqas id-dejn tal-Gvern.
            
         
               2.
            
            
               Timplimenta miżuri li jnaqqsu t-tassazzjoni minn fuq ix-xogħol biex jitrasferixxuha fuq il-konsum, il-proprjetà u l-użu ta’ riżorsi naturali u ta’ riżorsi oħrajn, filwaqt li ttejjeb il-bilanċ strutturali; tiżgura l-adozzjoni tal-Liġi tad-Dixxiplina Fiskali u tiżviluppa Liġi ta’ Qafas Baġitarju fit-terminu medju li tappoġġja s-sostenibbiltà fit-tul tal-finanzi pubbliċi; mis-sena 2013 tistabbilixxi mill-ġdid għal 6 % tal-pagi gross, il-kontribuzzjonijiet obbligatorji għall-iskema ta’ pensjonijiet iffinanzjati b’mod privat.
            
         
               3.
            
            
               Tieħu miżuri li jnaqqsu l-qgħad fit-tul u l-qgħad fost iż-żgħażagħ billi tiġġieled kontra t-tluq bikri mill-iskola, tippromwovi edukazzjoni u taħriġ vokazzjonali aktar effettivi u l-komponent tal-apprendistati tagħha, li jkunu aktar effiċjenti, issaħħaħ il-kwalità, il-firxa u l-effettività tal-politika attiva tas-suq tax-xogħol u tal-komponent tat-taħriġ tagħha, u permezz ta’ skema effettiva ta’ sussidju tal-pagi.
            
         
               4.
            
            
               Tindirizza r-rati għoljin ta’ faqar u ta’ esklużjoni soċjali billi tirriforma s-sistema tal-assistenza soċjali sabiex tagħmilha aktar effiċjenti, filwaqt li toffri protezzjoni aħjar lil foqra. Tiżgura immirar aħjar u żżid l-inċentivi għax-xogħol.
            
         
               5.
            
            
               Tħeġġeġ ulterjorment l-effiċjenza enerġetika billi timplimenta miżuri u tipprovdi inċentivi għat-tnaqqis tal-ispejjeż tal-enerġija u billi torjenta l-konsum lejn prodotti li jużaw l-enerġija b’mod effiċjenti, inklużi vetturi, binjiet u sistemi ta’ tisħin. Tippromwovi l-kompetizzjoni fin-netwerks ewlenin tal-enerġija u ttejjeb il-konnettività man-netwerks tal-enerġija tal-UE.
            
         
               6.
            
            
               Tieħu miżuri biex ittejjeb il-ġestjoni u l-effiċjenza tas-sistema ġuridika, b’mod partikolari biex tnaqqas ix-xogħol b’lura u tqassar it-tul ta’ żmien tal-proċeduri. Tieħu passi biex ittejjeb is-sistema tal-insolvenza u l-liġijiet dwar il-medjazzjoni.
            
         
               7.
            
            
               Tkompli bir-riformi fl-edukazzjoni superjuri billi, fost l-oħrajn, timplimenta mudell ġdid tal-iffinanzjar li jippremja l-kwalità, li jsaħħaħ ir-rabtiet mal-bżonnijiet tas-suq u mal-istituzzjonijiet tar-riċerka, u li jevita l-frammentazzjoni tar-riżorsi tal-baġit. Tfassal u timplimenta politika effettiva dwar ir-riċerka u l-innovazzjoni li tinkoraġġixxi lill-kumpaniji biex jagħmlu xi innovazzjonijiet, inkluż permezz ta’ inċentivi ta’ taxxa, ta’ titjib fl-infrastruttura u ta’ razzjonalizzazzjoni tal-istituzzjonijiet tar-riċerka.
            
         
      Magħmul fi Brussell, l-10 ta’ Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2012 bid-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (3)  ĠU C 215, 21.7.2011, p. 8.
   
      (4)  ĠU L 306, 23.11.2011, p. 25.
   
      (5)  ĠU L 79, 25.3.2009, p. 39.
   
      (6)  Il-bilanċ aġġustat ċiklikament, mingħajr il-miżuri ta’ darba u l-miżuri temporanji, ikkalkulat mill-ġdid mis-servizzi tal-Kummissjoni fuq il-bażi tal-informazzjoni pprovduta fil-programm, permezz ta’ metodoloġija maqbula b’mod komuni.
   
      (7)  Skont l-Artikolu 9(2) tar-Regolament (KE) Nru 1466/97.